भारतीय दर्शन की जितनी शाखाएँ हैं, सबका निचोड़ उपनिषदों में मिलता है। उपनिषदों में सबसे प्राचीन तथा आकार में सबसे बड़ा उपनिषद बृहदारण्यक है। इस उपनिषद के दार्शनिक याज्ञवल्क्य हैं। उन्होंने राजा जनक के दरबार में तत्कालीन समस्त महान दार्शनिकों से शास्त्रार्थ करके अपने दर्शन को सर्वोच्च सिद्ध किया था। अद्वैत वेदांत का शास्त्रीय रूप उन्हीं से आरंभ होता है। विष्णु पुराण के अनुसार, याज्ञवल्क्य ने शुक्ल यजुर्वेद को सूर्य से प्राप्त किया था और शुक्ल यजुर्वेद की समस्त शाखाएँ याज्ञवल्क्य द्वारा ही प्रवर्तित की गई हैं।